༈། དཔལ་ཚོགས་ཀྱི་བདག་པོའི་རྗེས་གནང་གི་ཆོ་ག་འདོད་དགུའི་ཆར་འབེབས་བཞུགས་སོ། ། ན་མོ་གུ་རུ་རཏྣ་ཝརྡྷཱ་ཡ། དཔལ་ཚོགས་ཀྱི་བདག་པོའི་རྗེས་གནང་བྱ་བའི་ཚུལ་ནི། རྒྱལ་ཕུར་འཛོམ་པའི་ཚེ་དབེན་པའི་གནས་སུ་མཎྜལ་དང་། བྲིས་སྐུ་དང་མཆོད་གཏོར་ལ་སོགས་པ་སྒྲུབ་ཐབས་ནས་འབྱུང་བ་ལྟར་བཤམ། སློབ་དཔོན་གྱིས་མཆོད་པ་བྱིན་རླབས་ནས་བརྩམས་ཏེ། བདག་བསྐྱེད་འབྱུང་འདུལ་གྱི་སྒོམ་བཟླས། མདུན་གྱི་ནམ་མཁར་འབྱུང་འདུལ་བསྐྱེད་དེ། མཆོད་གཏོར་འབུལ་བ། བྲིས་སྐུ་ཚོགས་བདག་ཏུ་བསྐྱེད་པ་ལ་མཆོད་བསྟོད་གཏོར་མ་འབུལ་བ་སྒྲུབ་ཐབས་བཞིན་བྱས་ལ། དབང་ཐོབ་ཅིང་དམ་ཚིག་དང་ལྡན་པའི་སློབ་མ་ཉི་ཤུ་རྩ་ལྔ་མན་ཁྲུས་བྱས། ཕྱག་དང་ཡོན་ཕུལ་ཏེ་འཁོད་པ་ལ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བ་དང་། གནས་སྐབས་སུ་ཆོས་སྒྲུབ་པའི་འགལ་རྐྱེན་བར་ཆད་ཞི་ཞིང་མཐུན་རྐྱེན་ཕུན་སུམ་ཚོགས་པར་བྱ་བའི་ཆེད་དུ། ཁྲོ་བོ་འབྱུང་པོ་འདུལ་བྱེད་དང་དཔལ་ཚོགས་ཀྱི་བདག་པོ་སྦགས་ཏེ་སྒྲུབ་པའི་རྗེས་སུ་གནང་བ་གསན་ལ་དོན་ཉམས་སུ་བླང་བར་བགྱིའོ་སྙམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་གསལ་བཏབ་ནས་གསན་པར་ཞུ། དེ་ལ་སྔོན་གྱི་ལོ་རྒྱུས་ནི། ལྷ་དབང་ཕྱུག་ཆེན་པོའི་སྲས་ཚོགས་ཀྱི་བདག་པོ་དང་། ཀཱརྟི་ཀ་གཉིས་ཡིན་པ་ལ། ལྷ་དང་ལྷ་མ་ཡིན་འཐབས་པའི་ཚེ། ཚོགས་བདག་གི་སྐེ་ལྷ་མ་ཡིན་གྱིས་བཅད་པ་ན། འཚོ་མི་འཚོ་དབང་ཕྱུག་ཆེན་པོས་མངོན་ཤེས་ཀྱིས་བརྟགས་པས། མགོ་བོ་བཅད་མ་ཐག་དྲོད་མ་ཡལ་བ་ཞིག་སྦྱར་རྒྱུ་རྙེད་ན་འཚོ་བར་ཤེས་ཏེ། འཁོར་རྣམས་ལ་ལམ་དུ་སུ་འཕྲད་པ་ཞིག་གི་མགོ་བོ་ཆོད་ལ་ཤོག་ཅེས་བསྒོས་ནས་བཏང་བས། འཁོར་རྣམས་གླང་པོ་ཆེའི་ཕྲུ་གུ་ཞིག་དང་འཕྲད་དེ། དེའི་མགོ་བོ་བྲེགས་ནས་ཁྱེར་ཏེ་འོང་བ། ཚོགས་བདག་གི་སྐེ་ལ་སྦྱར་བས་འབྱར་ཏེ་གསོས་སོ། ། སྐབས་ཤིག་ན་ཚོགས་བདག་སྤུན་གཉིས་ཀྱིས་སོར་རྡོའི་རྩེད་མོ་བྱས་པས། ཀཱརྟི་ཀས་སོར་རྡོ་འཕངས་པས་ཚོགས་བདག་གི་མཆེ་བ་གཡོན་པ་ལ་ཕོག་སྟེ་ཆག་པས། ཚོགས་བདག་ན་རེ། ངའི་ལུས་ཀྱི་ལང་ཚོ་ཉམས་པར་བྱས་པས་ངན་པ་འདི་གསོད་ཟེར་བ་ལ། དབང་ཕྱུག་ན་རེ་ད་ལྟ་མ་གསོད། རྒན་གཞོན་ཁྱོད་རང་ཙམ་དུ་སོང་བ་ན་སོད་ཅེས་སྨྲས་ནས། བུ་ཆུང་བ་མི་རྒས་པར་བྱིན་གྱིས་བརླབས་པས་གཞོན་ནུ་ཀཱརྟི་ཀ་ཞེས་གྲགས། དེ་ནས་ཚོགས་བདག་སུས་ཀྱང་ཐུལ་བར་མ་ནུས་པར། ཉིན་མོ་འཇིག་རྟེན་གྱི་ཁམས་ཐམས་ཅད་མྱུལ་དུ་ཕྱིན་ནས་འཇིག་རྟེན་པ་ཐམས་ཅད་ཕུང་བར་བྱེད། ཕྱི་དྲོ་ཁྱིམ་དུ་འོངས་དུས། འཁོར་མ་རྣམས་ཀྱིས་རོལ་མོ་དང་བཅས་ཏེ་བསུ་བ་བྱེད་པ་ལ། བཅོམ་ལྡན་འདས་ཀྱིས་ཁོ་ཐུགས་རྗེ་ཆེན་པོས་འདུལ་བར་གཟིགས་ནས། ཐུགས་རྗེ་ཆེན་པོ་ལ་འཛུམ་པ་ཞིག་མཛད་པའི་འོད་ཟེར་གྱིས་བསྐུལ་བས། ཐུགས་རྗེ་ཆེན་པོས་ཀྱང་སྐུ་དངོས་ཀྱིས་མི་ཐུལ་ཁོ་རང་དང་འདྲ་བ་ཞིག་གིས་ཐུལ་བར་མཁྱེན་ནས། ཕྱི་དྲོའི་ཚེ་སྔ་བར་ཚོགས་བདག་གི་གཟུགས་སུ་སྤྲུལ་ནས་བྱོན་པས་ཁོའི་འཁོར་མ་རྣམས་ཀྱིས་རོལ་མོ་དང་བཅས་པས་བསུ་བ་བྱས་ནས་ནང་དུ་གདན་ལ་བཞུགས་ཏེ། བཟའ་བཏུང་དང་མཆོད་པ་ཕུལ་ནས་ཡོད་པ་ལ། ཚོགས་བདག་གིས་འཇིག་རྟེན་གྱི་ཁམས་ཉུལ་ནས་ལོག་འོངས་པ་ན། བསུ་བ་བྱེད་པ་མ་བྱུང་བས་ཁྲོས་ནས་འཁོར་མ་རྣམས་ལ་ཆད་པའི་ལས་བྱ་སྙམ་དུ་སེམས་ཤིང་ནང་དུ་ཕྱིན་པས་འཁོར་མ་རྣམས་ན་རེ། འོ་ཅག་གི་ཚོགས་བདག་ནི་ད་ཅི་ནས་བྱོན་ནས་ཡོད། ངན་པ་འདི་སུ་ཡིན་ཕྱིར་སོང་ཟེར་བ་ལ། རྔམ་འཁྲུགས་ཀྱང་ཐུགས་རྗེ་ཆེན་པོའི་བྱིན་རླབས་ཀྱིས་ཅང་སྨྲ་བར་མ་ནུས་སོ། ། དེ་ནས་ཐུགས་རྗེ་ཆེན་པོས་ཁོ་བཏུལ་ནས་དམ་ལ་བཏགས་པས། ཁོས་ཀྱང་སེམས་ཅན་ལ་གནོད་པ་མི་བྱེད་པར་བསླབ་པ་གསུམ་དང་ལྡན་པའི་ཆོས་པ་རྣམས་ཀྱི་ལོངས་སྤྱོད་དང་ཕྲིན་ལས་བསྒྲུབ་པར་དམ་བཅས་ཏེ། དེ་ལྟར་མ་བྱས་ན་རང་གི་མགོ་བོ་ཨརྫ་ཀའི་དོག་པ་ལྟར་འགས་པར་གྱུར་ཅིག་ཅེས་དམོད་བཙུགས་པ་ཡིན་པས། ད་ལྟའང་རྒྱལ་ཕུར་འཛོམ་པའི་ཉིན་པར་ཁོ་འཇིག་རྟེན་ཁམས་ཐམས་ཅད་མྱུལ་ཞིང་ཆོས་བྱེད་པ་རྣམས་ཀྱི་མཐུན་རྐྱེན་བསྒྲུབ་པར་ཁས་བླངས་པ་ཡིན་པས་རྗེས་སུ་གནང་བའང་དེ་ལྟ་བུའི་ཉིན་བྱ་དགོས་པ་ཡིན། དེ་ལ་སྤྱིར་བཅོམ་ལྡན་འདས་ཀྱིས་འཁོར་ལོ་བདེ་མཆོག་གི་བཤད་པའི་རྒྱུད་རྡོ་རྗེ་མཁའ་འགྲོའི་རྒྱུད་གསུངས་པའི་ཚེ། ཁྲོ་བོ་འབྱུང་པོ་འདུལ་བྱེད་ཅེས་བྱ་བ་འཇིག་རྟེན་པ་ཐམས་ཅད་འདུལ་བ་དང་། འབྱུང་པོ་ཐམས་ཅད་ཀྱི་གཉེན་པོར་སྤྲུལ་ཞིང་། དེའི་ཚེ་འཇིག་རྟེན་པ་རྣམས་ཀྱི་ནང་ནས་ཚོགས་ཀྱི་བདག་པོས་དེའི་བཀའ་བཞིན་དུ་བསྒྲུབ་པར་ཁས་བླངས་པ་ལ་བརྟེན་ནས། རྒྱུད་དེའི་ལེའུ་བཅུ་དགུ་པའི་སྟོད་ནས་འབྱུང་པོ་འདུལ་བྱེད་ཀྱི་སྒྲུབ་ཐབས་དང་། ལེའུ་དེ་ཉིད་ཀྱི་སྨད་ནས་ཚོགས་ཀྱི་བདག་པོའི་སྒྲུབ་ཐབས་གསུངས་པ་ཡིན་པས། རྗེས་གནང་དང་བསྙེན་སྒྲུབ་ལ་སོགས་པ་གང་བྱེད་ཀྱང་ལྷ་གཉིས་པོ་སྦགས་ཏེ་བྱ་དགོས་པ་ཡིན། དེ་ལ་འདིར་རྗེས་སུ་གནང་བ་བསྒྲུབ་པ་ལ། སློབ་དཔོན་གྱིས་བགྱི་བར་འོས་པ་ཐམས་ཅད་གྲུབ། སློབ་མའི་བྱ་བ་ལ་རྗེས་གནང་གི་སྔོན་དུ་འགྲོ་བ། སློབ་དཔོན་ལ་ཁྲོ་བོ་འབྱུང་པོ་འདུལ་བྱེད་དངོས་ཡིན་སྙམ་པའི་མོས་གུས་དང་ལྡན་པས་རྗེས་གནང་ཞུ་བའི་ཡོན་དུ་མཎྜལ་ཕུལ་ནས་མེ་ཏོག་དང་བཅས་པས་ཐལ་མོ་སྦྱར་ཏེ་གསོལ་བ་འདེབས་པའི་རྗེས་ཟློས་ལན་གསུམ་བརྗོད། ཀུན་མཁྱེན་ཡེ་ཤེས་སོགས་ནས། གནང་བར་མཛོད། ཅེས་གསོལ་བ་བཏབ་པས། རྒྱུད་དག་པའི་སླད་དུ་མདུན་གྱི་ནམ་མཁར་བླ་མ་དང་གཉིས་སུ་མེད་པའི་ཁྲོ་བོ་འབྱུང་པོ་འདུལ་བྱེད་ཚོགས་ཀྱི་བདག་པོ་དང་བཅས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་བསམ་གྱིས་མི་ཁྱབ་པས་བསྐོར་བ་སྤྲིན་ཕུང་འཐིབས་པ་བཞིན་དུ་བཞུགས་པར་མོས་པ་བྱས། དེ་དག་གི་སྤྱན་སྔར་བདག་གཞན་གྱི་ཚེ་ཐོག་མ་མེད་པ་ནས་བསགས་པའི་སྡིག་པ་བཤགས་པ་ལ་སོགས་པའི་ཡན་ལག་བདུན་པ་བགྱི་སྙམ་པས་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་སོགས་ནས་འགྲུབ་པར་ཤོག། ཅེས་པས་རྒྱུད་དག་པར་བྱས་ནས། ཐུན་མོང་མ་ཡིན་པའི་གསོལ་བ་འདེབས་པའི་རྗེས་ཟློས་ལན་གསུམ་མཛོད། དུས་གསུམ་སངས་རྒྱས་ཐམས་ཅད་དང་སོགས་ནས། སྩལ་དུ་གསོལ། ཞེས་གསོལ་བ་འདེབས་པ་རྣམས་རྗེས་གནང་གི་སྔོན་འགྲོ་ཡིན། དངོས་གཞི་ལ་སྐུའི་རྗེས་གནང་གི་སླད་དུ་དམིགས་པ་འདི་བཞིན་མཛོད། སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས་པས་ཁྱེད་རང་གི་ལུས་ལ་ཕོག་པས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་ཐམས་ཅད་སྦྱངས་ཏེ་ལུས་དྲི་མ་དང་བྲལ་བའི་རང་བཞིན་དུ་གྱུར་པའི་མོས་པ་མཛོད། དེ་ལ་དམིགས་ཏེ་སློབ་དཔོན་གྱིས། ཨོཾ་ཤཱུ་ནྱ་ཏཱ་སོགས་ནས་ཧཾ་ཞེས་བརྗོད་པས་གཉིས་སྣང་གིས་བསྡུས་པའི་ཞེས་སོགས་ནས། མི་བསྐྱོད་པས་དབུར་བརྒྱན་པར་མོས་པ་མཛོད། ཅེས་པའི་བར་སྒྲུབ་ཐབས་ཇི་ལྟ་བ་བཞིན་གྱིས་སློབ་མ་ཁྲོ་བོ་ཡན་ལག་བཞི་རྫོགས་སུ་བྱས་ལ། དེ་ལྟར་ཁྱེད་རང་ཁྲོ་བོ་ཆེན་པོར་གསལ་བའི་མདུན་དུ་བཻ་ཌཱུརྻའི་བྲག་རིའི་ཁྲོད་དུ་ཞེས་སོགས་ནས། འོད་དཔག་མེད་ཀྱིས་དབུར་བརྒྱན་པར་མོས་པ་མཛོད། ཅེས་པའི་བར་སྒྲུབ་ཐབས་བཞིན་བརྗོད་དེ། དེ་ནི་སྐུའི་རྗེས་གནང་ཡིན། གསུང་གི་ཅེས་བཀའ་བསྒོས་པས་ཚོགས་ཀྱི་བདག་པོས་དེ་ལྟར་བགྱིའོ་ཞེས་ཞལ་གྱིས་བཞེས་ཏེ་ཁྱེད་རང་གི་ཕྱི་བཞིན་དུ་འབྲང་བའི་མོས་པ་མཛོད། དེ་ནས་མདུན་བསྐྱེད་ཀྱི་ནམ་མཁའ་ན་བཞུགས་པའི་ཁྲོ་བོ་ཆེན་པོའི་ཐུགས་ཀ་ནས་ཁྲོ་བོ་ཆེན་པོའི་སྐུ་དེ་འདྲ་བ་ཞིག་བྱོན་པ་ཁྱེད་རང་གི་སྤྱི་གཙུག་ནས་ཞུགས་ཏེ་སྙིང་གར་པདྨ་དང་ཉི་མའི་གདན་ལ་བཞུགས་ནས་རྒྱུད་བྱིན་གྱིས་བརླབས་པ་ཡིན་སྙམ་དུ་མོས་པ་མཛོད། དེ་རྣམས་ཀྱིས་ཁྲོ་བོ་ཆེན་པོ་དང་དཔལ་ཚོགས་ཀྱི་བདག་པོའི་རྗེས་སུ་གནང་བ་གྲུབ་པ་ཡིན། དེ་དག་གི་གནས་སྐབས་སུ་ཐོབ་པའི་དམ་ཚིག་ལ་བསྲུང་བསྡམ་བགྱི་སྙམ་པས། གཙོ་བོས། མཎྜལ། དེང་ནས་སོགས་སྤྱི་དང་འདྲ། ལྷ་གཉིས་མཆོད་དེ་ནམ་མཁའི་ལྷ་གཤེགས་སུ་གསོལ། བྲིས་སྐུ་ལ་བརྟན་བཞུགས་བྱ་བ་སོགས་སྒྲུབ་ཐབས་བཞིན་བྱའོ། ། དཔལ་ཚོགས་ཀྱི་བདག་པོའི་རྗེས་གནང་གི་ཆོ་ག་འདི་ཡང་དོན་གཉེར་རྣམས་ལ་ཕན་པའི་ཆེད་དུ་བཙུན་པ་དཀོན་མཆོག་ལྷུན་གྲུབ་ཀྱིས་ཨེ་ཝཾ་ཆོས་ལྡན་ཏུ་སྦྱར་བའོ། ། སྣོད་མིན་ལ་གསང་ཞིང་སྦ་བར་བྱའོ། །